Beluský, Martin, poslanec NR SR (2022-02-11):
Ešte raz ďakujem za slovo, pán podpredseda. Vážené panie poslankyne, páni poslanci, tento návrh zákona opätovne predkladáme na rokovanie Národnej rady. Prvýkrát to bolo minulý rok. Vtedy si tento návrh zákona nenašiel podporu v pléne, ale veríme, že poslanci prehodnotia svoje rozhodnutie práve preto, že počas posledných dvoch rokov, počas tejto pandémie ochorenia COVID-19 sa veľmi aj v odborných kruhoch, ale aj v politických kruhoch, aj vôbec v spoločnosti rozprávalo o tom, ako veľmi dôležité je mať kvalitnú životosprávu a posilňovať si svoju imunitu práve kvôli tomu, aby sme predchádzali rôznym ochoreniam. A medzi to budovanie imunity patrí nielen teda nejaký aktívny život, teda čo najviac sa hýbať alebo športovať, ale, samozrejme, najväčším prispievateľom k našej imunite je práve naša strava. Stravovanie, bohužiaľ, za posledné desaťročia sa veľmi zmenilo. Spotreba napríklad cukru na jedného obyvateľa za rok narástla enormne za posledných napríklad sto rokov, keď máme možnosť porovnávať štatistiky. Práve v minulom storočí došlo k takej veci, že rôzne ochorenia, na ktoré zomierali ľudia, či už to boli rôzne infarkty, cukrovky a podobne alebo civilizačné ochorenia, tak hľadal sa proste nejaký vinník, ktorý je spôsobilý alebo ktorý má, ktorý je vlastne dôvodom toho, prečo je nárast ľudí s týmito ochoreniami, a v rámci nejakej lobby alebo nejakých štúdií sa proste našiel, našiel sa tuk, ktorý bol z tohto obvinený, ale už dnes vieme a je to aj dokázané, že tie spoločnosti, ktoré vyrábajú cukry alebo sladké výrobky, podplatili tie štúdie a neprávom bol označený tuk. Dneska máme výrobky odtučnené, polotučné, úplne nezmyselne. A máme obrovskú, obrovskú spotrebu cukru, ktorá je práve dôvodom všetkých týchto chorôb a problémov. A my teda prichádzame s návrhom zákona, ktorý by mal pomôcť riešiť túto problematiku. A začíname teda od škôl, pretože vzdelávanie alebo výchovno-vzdelávací proces zatiaľ nie dostatočným spôsobom učí a vzdeláva deti v tom, ako sa správne stravovať, bohužiaľ, aj preto, že aj mnohí dospelí – možno aj nie z vlastnej viny – sa stravujú nesprávne. A je to aj kvôli tomu, že tie možnosti, ktoré dnes v obchodoch máme, sú veľmi nekvalitné. A chceme proste tie deti naučiť, že treba sa správne rozhodovať a pri kúpe niektorých potravín na školách aby jednoducho nemali možnosť si vyberať tie nezdravé potraviny, aby tam mali možnosť len tie potraviny, ktoré sú všeobecne a odborne považované za zdravé, a tým ich naučili určitému návyku. Stravovanie viacerých skupín nášho obyvateľstva a osobitne školopovinných detí je energeticky veľmi vysoké, s vysokou spotrebou živočíšnych tukov, cukrov, bielkovín, čo má priamy dopad na zvýšenie telesnej hmotnosti a obezity. A práve 26. novembra 2020 bol vládnou koalíciou výrazným spôsobom zúžený počet detí, ktoré majú nárok na dotáciu na podporu výchovy k stravovacím návykom, a tento, táto dotácia je známa tiež pod názvom obedy zadarmo. Táto zásadná zmena bola navyše urobená bez celospoločenskej diskusie prostredníctvom pozmeňujúceho návrhu na výbore k vládnemu návrhu zákona, ktorým sa menil a dopĺňal zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov, to bola tlač 274, čím sa úplne obišiel štandardný legislatívny proces. No a prečo to spomínam? No práve preto, že aj zrušením týchto dotácií sa opätovne znížil počet detí, ktoré sa pravidelne stravujú v školských jedálňach, a zvýšil sa počet detí, ktoré sú odkázané iba na ambulantné stravovanie v školách a školských zariadeniach, ktoré však pomerne často nie je v súlade s vedeckými poznatkami. Ide najmä o úpravu predaja jedál doplnkového charakteru a potravinárskeho sortimentu tak, aby konzumáciou takýchto jedál bol zabezpečený znížený energetický príjem najmä z nasýtených mastných kyselín a voľných cukrov. Vzhľadom na nedostatočnú výchovu a vzdelávanie v oblasti zdravého životného štýlu mnohé deti siahajú po nezdravých a najmä sladkých potravinách. Návyky, ktoré si deti vybudujú počas mladosti, sa negatívne odrazia na ich stravovacom, zdravotnom stave v budúcnosti, čo spôsobí aj zvýšené náklady štátu na zdravotnú starostlivosť. A práve preto musí štát aktívnym spôsobom zasahovať do toho, akým spôsobom sa naše deti stravujú. Preto prichádzame s návrhom zákona, ktorým sa v školách a školských zariadeniach v rámci ambulantného predaja zakazuje predaj zmrzliny, nanukov a mrazených ovocných drení, nápojov s obsahom alkoholu, kofeínu, chinínu a dekofeínových nápojov, energetických nápojov, potravín s obsahom cukru nad sto gramov, nad 10 g na 100 g hmotnosti, nápoje s obsahom cukru nad 5 g na 100 ml objemu a potravín a nápojov s pridaním umelých sladidiel, teda sú to naozaj vybrané potraviny, tak, aby bežné potraviny, ktoré sú považované za zdravé, ako je mlieko alebo ovocie, aby do týchto kategórií nespadali, ale už potraviny alebo tie sladené nápoje a podobne aby už do týchto kategórií spadali. Podobný návrh zákona bol prerokovaný, a dokonca bol aj schválený v VI. volebnom období. Bolo to vtedy číslo parlamentnej tlače 1140, avšak po pripomienkach vtedajšieho prezidenta Gašparoviča neboli ustanovenia o zakázaní predaja nezdravých potravín nakoniec schválené. Návrh zákona, ktorý predkladáme na prerokovanie, odráža a zapracováva pripomienky vtedajšieho prezidenta a odbornej verejnosti, čím sa stáva podľa nás široko politicky akceptovateľný. Návrh zákona je v súlade s Ústavou Slovenskej republiky a s platnými medzinárodnými záväzkami Slovenskej republiky. Som pripravený odpovedať na vaše otázky. Ďakujem pekne.